33. schôdza NR SR - 10.deň - A. dopoludnia
Dátum: 2025-04-09
Poslanec: Dubovický, Richard (PS)
Druh vystúpenia: Vystúpenie v rozprave

77-2 No ale poďme ďalej. V rámci týchto preddavkov, ktoré aj tak sú nižšie podľa toho, koľko ste zobrali v rámci konsolidácie samosprávam. Plus, že tieto preddavky sa musia vrátiť, zvýšili ste DPH na 23 %. Samosprávy, ako viete, hlavne tie okresné a krajské mestá, majú mestské podniky. Väčšina z nich sú platcovia DPH. A taký dobrý príklad, mesto Prešov vzhľadom na to, že som aj poslancom mesta Prešov, je ten, že dopravný podnik mesta Prešov podľa predbežných štatistík pošle štátu daň z príjmu vo výške okolo pol milióna eur, čo si myslím, že nie je ani malý peniaz a je to akurát toľko, koľko môže si dovoliť v rámci toho taký dopravný podnik poslať naspäť štátu. Ale ten príjem pre ten dopravný podnik nie je zo štátnych peňazí, je z peňazí daných daňových poplatníkov, daných občanov. A vy zvýšením DPH ste urobili to, že taký, taký, ako je dopravný podnik mesta Prešov, sú aj iné dopravné podniky, ktoré museli opäť zvyšovať ceny lístkov a ďalších poplatkov. Takže už momentálne sme pri tom, že ako ste oklamali tých ľudí, v rámci konsolidácie ste zobrali obyvateľom peniaze, zobrali ste im v rámci toho, že prišli o daňové bonusy, neurobili ste ich adresné a podobne. Podnikateľom ste zvýšili DPH, zaviedli ste im transakčnú daň a samosprávam sa tvárite, že idete pomôcť a pritom ste im zobrali a zoberiete im ešte ďalšie peniaze navyše. Takže preto považujem správu, respektíve zákon, ktorý predkladáte v tomto pléne, ako zavádzajúci, lebo má výrazný negatívny dopad na rozpočty obcí a vyšších územných celkov. Prečo si myslím, že na samosprávach by ste nemali absolútne šetriť, je aj ten, že ako určite viete, máme niekoľkomiliardovú, niekoľkomiliardový dlh v rámci infraštruktúry mostov druhej a tretej triedy. A práve obce sú tie, ktoré dané mosty opravujú. Tým, že ste im zobrali peniaze a tvárime sa, že v rámci tohto preddavku im ideme dať peniaze, ale nakoniec im vrátime, takéto obce sú nútené vziať rôzne úvery, aby mohli investovať do svojej infraštruktúry. Ale ako viete, keď si pozriete legislatívu, ako je nastavená legislatíva a prerozdelenie daných, daných príjmov pre obce, ony nevedia veľmi flexibilne pracovať s tým, s čím vy prichádzate ako vláda, s tými negatívnymi rozhodnutiami. My ako obec alebo mesto môžeme zase dvihnúť dane, zase urobíme negatívne rozhodnutie, ale tí daní obyvatelia sa nepozerajú na vládu, oni sa pozerajú na daného starostu, na daného poslanca, na daného primátora. A preto sa vôbec čudujem, že máme tu aj vládnych poslancov, ktorí zastupujú samosprávy a sú s takýmto neriešením toho okej po vyše roku. Aj minulý rok sme sa tu stretli a sme si to povedali, že aby sme sa tu nestretli o rok, že budeme dávať preddavky, preddavky samosprávam bez toho, aby sme našli reálne riešenie a stabilné riešenie financovania samospráv. A hľa a sme zase tu. A som plný v očakávaniach, či sa aj budúci rok stretneme a budeme sa rozprávať o tom, že čo vláda urobila alebo vláda neurobila. A potom príde taká čerešnička na torte, že ešte aby nebolo málo tým obyvateľom, tak od prvého mája ste zaviedli minimálny poplatok na cestovanie vlakom, čo je už absolútne neprijateľné pre mňa. Vy škrtíte občanov, podnikateľov samosprávy. Za posledný rok čo ste tu, ste neprišli so žiadnym koncepčným riešením ale že ničoho. Padajú nám školy, v úvodzovkách, zdravotníctvo v zlom stave, samosprávy v zlom stave, podnikateľské prostredie je jedno z najhorších. Neviem ak sa dobre pamätám, spadli sme o nejakých 13 priečok, korupcia rastie, tam sme tiež spadli o niekoľko priečok. Čo sa týka životnej úrovne, sme na chvoste Európskej únie. Čo sa týka toho, ako vnímame realitu, vyše 50 % obyvateľov verí dezinformáciám. A čo vám asi vyhovuje, ale mne určite nie, lebo ja chcem, aby tu naše deti a povedzme verím tomu, že aj vy to chcete, aby tu vyrastali. A to, ako povedal môj predrečník pán Štefunko, že nie len ja, my, ale firmy vnímajú to, že odišlo stovky tisíc hlavne mladých ľudí zo Slovenska. Takže ako máme zastabilizovať príjem a ako máme vrátiť, ako máme vrátiť tie preddavky, tak ako si to ministerstvo financií predstavuje, keď my proste tých ľudí posielame preč. My ich tu asi nechceme, a pritom ich potrebujeme. V každom jednom odvetví nám chýbajú tisíce ľudí. V každom jednom, od policajtov, hasičov, lekárov a môžeme sa baviť kuchári, čašníci a podobne. Takže tak. No a na záver, ja by som chcel pána Danka pochváliť za posledné dni, aj keď viem, že tu teraz nesedí, že sa snaží bojovať proti tejto transakčnej dani. Ja mu chcem za to veľmi pekne poďakovať a verím tomu, že pán Danko a celá SNS sa pridá k nášmu návrhu a túto transakčnú daň zrušíme, lebo je to hlúpa daň. A verím tomu, že sa pridáte k našej výzve, pán Danko, a zachránime samosprávy a podnikateľov, a občanov, a ukončíme tento nonsens. Ďakujem pekne.